ওয়েব ডেস্ক : কপাল জুড়ে বঙ্গভঙ্গের প্রতিবাদ। শরীরের রঙ সাদা, কমলা, সবুজ। রেড রোডের মাঝে কোথায়ও আবার একটুকরো পুরুলিয়া। আদিবাসী নাচ, ধামসা, মাদল।  কোথায় নেমেছে অকাল রথ। জগন্নাথ,বলরামের বদলে দিদির উন্নয়নের তালিকা। সব মিলিয়ে কর্মী,সমর্থকদের আবেগ,ভালোবাসায় রঙীন একুশের শহিদ দিবস। ভালোবাসা আর আবেগের নানা রঙ মিশে রঙিন একুশে জুলাইয়ের ক্যানভাস। পঞ্চায়েত নির্বাচনের আগে শেষ একুশে। বিরোধী শক্তির বিরুদ্ধে শক্তি প্রদর্শন। সবকিছুকে সামনে রেখেই এগিয়েছে শহিদ দিবস। সকাল থেকে ঝিরঝিরে বৃষ্টি। রেড রোডে লেগেছে লাল মাটির রঙ। শাল-পলাশ মহুলের গন্ধ। পুরুলিয়া থেকে এসেছিল আদিবাসী নাচের দল। দল বেঁধে মানুষ দেখেছে ছৌ নাচের মহড়া। শিয়ালদা যেন এক মিনি ব্রিগেড। সারি সারি সমর্থকের মাথায় মাথায় ঘাস ফুলের মুকুট। ভালোবাসা আর আবেগের রঙে কেউ আবার গোটা শরীরই মুড়ে নিয়েছিল সবুজ সাদা গেরুয়ায়। এনাকে দেখুন। কড়া রঙে মোড়া শরীর। মাথার চুল কাটিয়েছেন তৃণমূলের প্রতীকে। সঙ্গে ছিল বাউলের গান।মাটির সুর। সব মিলিয়ে মা-মাটি-মানুষের সুর। আবেগ উন্মাদনা, ভালোবাসা-শপথের এক নতুন অঙ্গীকার। একুশের রঙে রঙিন হল শহরের রাজ পথ।